"เครดิต สวิส" กู้เงินแบงก์ชาติสวิสกว่า 5 หมื่นล้านเหรียญ พยุงฐานะการเงิน
ธนาคารเครดิต สวิส ประกาศวันนี้(16มี.ค.66) เตรียมกู้ยืมเงินจากธนาคารกลางสวิส วงเงิน 5 หมื่นล้านฟรังก์สวิส หรือ 5.368 หมื่นล้านเหรียญสหรัฐ เพื่อพยุงฐานะการเงิน
16 มี.ค. 2566

ธนาคารเครดิต สวิส ประกาศในวันนี้ (16 มี.ค.) ว่า เครดิต สวิส (Credit Suisse) จะกู้ยืมเงินจากธนาคารกลางสวิส (SNB) เป็นวงเงินสูงถึง 5 หมื่นล้านฟรังก์สวิส หรือ 5.368 หมื่นล้านเหรียญสหรัฐ ภายใต้โครงการจัดหาเงินกู้แบบครอบคลุม และการจัดหาสภาพคล่องในระยะสั้น (Covered loan facility and a short-term liquidity facility)
 

"การกู้ยืมดังกล่าวจะช่วยสนับสนุนธุรกิจหลักของเครดิต สวิส และลูกค้าของธนาคาร ในขณะที่เครดิต สวิสเองก็จะดำเนินการในขั้นตอนต่าง ๆ ที่จำเป็นเพื่อสร้างความแข็งแกร่งและมุ่งเน้นการตอบสนองความต้องการของลูกค้า" 
         

 
นอกจากนี้ เครดิต สวิสเปิดเผยว่า ธนาคารกำลังทำคำเสนอซื้อหลักทรัพย์จากผู้ถือหุ้นทั่วไป (tender offer) ซึ่งได้แก่หุ้นกู้ไม่ด้อยสิทธิ์สกุลเงินดอลลาร์จำนวน 10 ชุด วงเงินรวมกันไม่เกิน 2.5 พันล้านดอลลาร์ รวมทั้งทำ tender offer หุ้นกู้ไม่ด้อยสิทธิ์สกุลเงินยูโรจำนวน 4 ชุด วงเงินรวมกันไม่เกิน 500 ล้านยูโร
 
สำนักข่าวซีเอ็นบีซีรายงานว่า ความเคลื่อนไหวดังกล่าวของเครดิต สวิส เกิดขึ้นเพียงไม่นาน หลังจากธนาคารกลางสวิตเซอร์แลนด์ และ FINMA ซึ่งเป็นหน่วยงานกำกับดูแลตลาดการเงินของสวิตเซอร์แลนด์ให้คำมั่นว่า จะจัดหาสภาพคล่องเพื่อช่วยเหลือธนาคารเครดิต สวิส หากพิจารณาแล้วเห็นว่าจำเป็น
         
  
ทั้งนี้ หน่วยงานกำกับดูแลด้านการเงินของสวิตเซอร์แลนด์ ได้ตัดสินใจเข้าช่วยเหลือธนาคารเครดิต สวิส หลังจากราคาหุ้นของธนาคารแห่งนี้ทรุดตัวลงอย่างหนัก ท่ามกลางความวิตกกังวลเกี่ยวกับสถานะด้านการเงิน หลังจากขาดทุนสุทธิ 1.4 พันล้านฟรังก์สวิสในไตรมาส 4/2565 สูงกว่าที่นักวิเคราะห์คาดการณ์ที่ 1.32 พันล้านฟรังก์ ส่งผลให้ยอดขาดทุนตลอดทั้งปีอยู่ที่ 7.3 พันล้านฟรังก์
 
นอกจากนี้ ลูกค้าได้แห่ถอนเงินฝากจากเครดิต สวิส มากกว่า 1.10 แสนล้านฟรังก์ในไตรมาส 4 ซึ่งเป็นผลมาจากข่าวอื้อฉาวเกี่ยวกับการทำผิดกฎระเบียบและความเสี่ยงในการถูกดำเนินคดี